**LĒMUMS**

Liepājā

|  |  |
| --- | --- |
| 2023. gada 21. decembrī |  Nr.450/14(prot. Nr.14, 13.§) |

Par Rīcības programmu “Vispārējās

izglītības iestāžu tīkla attīstības

modelis Liepājas valstspilsētā

2023.-2028. gadu periodā”

Latvijas ilgtspējīgas attīstības stratēģija līdz 2030. gadam nosaka, ka prioritārie ilgtermiņa rīcības virzieni izglītības jomā ir izglītības pieejamība un pārmaiņas izglītības procesa organizācijā, skola kā sociālā tīklojuma centrs, kontekstuāla izglītība un pedagoga profesijas maiņa, e-skola un informācijas tehnoloģiju izmantošana, izglītošanās mūža garumā. Izglītībai jābūt kvalitatīvai, visa mūža garumā pieejamai un uz radošumu orientētai, kas ļauj reaģēt uz globālās konkurences un demogrāfijas izaicinājumiem un ir viens no priekšnoteikumiem ekonomikas modeļa maiņai.

Novērtējot izglītības lomu pilsētas attīstībā un ņemot vērā nacionālā līmenī definētās prioritātes izglītības nozarē, ir sagatavota Rīcības programma “Vispārējās izglītības iestāžu tīkla attīstības modelis Liepājas valstspilsētā 2023.-2028. gadu periodā” (turpmāk – Rīcības programma).

Izglītības un zinātnes ministrija ar informatīvajiem ziņojumiem “Par skolu tīkla sakārtošanu” (izskatīts Ministru kabineta 2019. gada 14. maija sēdē, protokols Nr.24, 25.§), “Par vispārējās vidējās izglītības iestāžu tīkla izvērtējumu” (izskatīts Ministru kabineta 2020. gada 7. janvāra sēdē, protokols Nr.1, 48.§), kā arī “Par kvalitatīvas vispārējās vidējās izglītības nodrošināšanas priekšnosacījumiem” (izskatīts Ministru kabineta 2020. gada 20. oktobra sēdē, protokols Nr.62, 32.§) ir uzsvērusi, ka skolu tīkla sakārtošana ir viens no būtiskākajiem priekšnosacījumiem, lai nodrošinātu kvalitatīvas izglītības pieejamību ikvienam izglītojamajam, neatkarīgi no ģimenes materiālā stāvokļa un izglītības iestādes atrašanās vietas, kā arī respektējot katra novada un plānošanas reģiona īpatnības un attīstības modeļus un balstoties uz pārdomātiem pašvaldību lēmumiem par resursu lietderīgu izmantošanu un izglītības pakalpojumu pieejamības pārstrukturizāciju. Papildus tam tiek uzsvērts, ka izglītības iestāžu tīkla sakārtošana, veidojot izglītības iestādes ar optimālu izglītojamo skaitu, sniegtu iespēju paplašināt izglītības programmu piedāvājumu izglītojamajiem, efektīvi izmantojot izglītības iestāžu infrastruktūru un cilvēkkapitāla resursus, tādejādi arī lietderīgi izmantojot izglītības jomai piešķirto finansējumu.

Rīcības programmu ir izstrādājusi sabiedrība ar ierobežotu atbildību “Dynamic University”.

Rīcības programma ietver sevī detalizētu gan pirmsskolas izglītības iestāžu, gan vispārizglītojošo skolu darbības snieguma un efektivitātes izvērtējumu, kas balstīts visaptverošā kritēriju kopumā, kā arī, papildus tam, ir analizēts Izglītības un zinātnes ministrijas piedāvātais skolu raksturojuma un atbilstības plānotajiem kritērijiem izvērtējums ilgtspējīgai skolu tīkla izveidei, kā rezultātā ir identificēti risināmie izaicinājumi un ieteicamās rīcības turpmākai izglītības iestāžu ekosistēmas attīstībai pašvaldībā un definēta vispārējās izglītības pakalpojumu nodrošinājuma attīstības perspektīva Liepājas valstspilsētas pašvaldībā līdz 2028./2029. mācību gadam.

Ievērojot iepriekš minēto, pamatojoties uz Pašvaldību likuma 4. panta pirmās daļas 4. punktu, 10. panta pirmās daļas 3. punktu, Attīstības plānošanas sistēmas likuma 10. un 13. pantu, Liepājas valstspilsētas un Dienvidkurzemes novada attīstības programmas 2022.-2027. gadam rīcības virzienu RV 7 “Kvalitatīva, pieejama, iekļaujoša izglītība” un uzdevumu U 7.1. “Nodrošināt kvalitatīvas un mūsdienu prasībām atbilstošas pirmsskolas, pamatizglītības, vispārējās vidējās un interešu izglītības apguves izvēles iespējas un pieejamību”, iepazīstoties ar sabiedrības ar ierobežotu atbildību “Dynamic University” sagatavoto prezentāciju, izskatot Liepājas valstspilsētas pašvaldības Izglītības komisijas 2023. gada 12. decembra lēmumu (sēdes protokols Nr.12), Liepājas valstspilsētas pašvaldības domes pastāvīgās Attīstības komitejas 2023. gada 14. decembra lēmumu (sēdes protokols Nr.12) un pastāvīgās Izglītības, kultūras un sporta komitejas 2023. gada 14. decembra lēmumu (sēdes protokols Nr.12), Liepājas valstspilsētas pašvaldības dome **nolemj:**

1. Apstiprināt Rīcības programmu “Vispārējās izglītības iestāžu tīkla attīstības modelis Liepājas valstspilsētā 2023.-2028. gadu periodā” (pielikumā).

2. Liepājas valstspilsētas pašvaldības iestādei “Liepājas Izglītības pārvalde” vadīt un koordinēt Rīcības programmas “Vispārējās izglītības iestāžu tīkla attīstības modelis Liepājas valstspilsētā 2023.-2028. gadu periodā” īstenošanas, uzraudzības un aktualizēšanas procesu.

3. Liepājas valstspilsētas pašvaldības izpilddirektoram kontrolēt lēmuma 2. punkta izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Liepājas Izglītības pārvaldei, Domes priekšsēdētāja birojam, SIA “Dinamic University” |